**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: [tvonkph@tiszavasvari.hu](mailto:tvonkph@tiszavasvari.hu)

TPH/119-4/2021.

**37/2021.**

**HATÁROZAT**

- **veszélyhelyzetben átruházott hatáskörben meghozott döntésről** -

**A Tiszavasvári Polgárőr Egyesület 2020. évi szakmai és pénzügyi beszámolójáról**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

1. Döntök arról, hogy a Tiszavasvári Polgárőr Egyesület által készített – a Tiszavasvári Polgárőr Egyesület 2020. évi tevékenységéről és gazdálkodásáról szóló - szakmai beszámolót és pénzügyi elszámolást a határozat melléklete szerinti tartalommal elfogadom.
2. Jelen döntésről tájékoztatom a Tiszavasvári Polgárőr Egyesület elnökét.

**INDOKOLÁS**

Tiszavasvári Város Önkormányzata a 2020. évi költségvetéséről szóló 3/2020. (II.17.) önkormányzati rendeletében döntött arról, hogy a Civil szervezetek működési támogatása kormányzati funkción 1.000.000 Ft (azaz egymillió forint) összegű támogatást biztosít a Tiszavasvári Polgárőr Egyesület részére. Tiszavasvári Város Önkormányzata a   
2020. június 2. napján kelt támogatási szerződésben foglaltak alapján kizárólag működési célra fordítható támogatást nyújtott a Tiszavasvári Polgárőr Egyesület részére 1.000.000 Ft összegben.

A támogatási összegből 411.176 Ft (azaz négyszáztizenegyezer-egyszázhetvenhat forint) fel nem használt összeg visszautalásra került Tiszavasvári Város Önkormányzata számlájára.

A 2020. június 2. napján kelt támogatási szerződés 3. a) pontja értelmében a támogatottnak 2021. január 31. napjáig teljes körű, összesített pénzügyi elszámolást és szakmai beszámolót kell készítenie Tiszavasvári Város Önkormányzata Képviselő-testülete részére.   
E rendelkezésnek eleget téve az Egyesület határidőben (2021. január 29.) benyújtotta az önkormányzathoz az elszámolást és a beszámolót, mely jelen határozat mellékletét képzi.   
A beszámoló 1. számú mellékletének részét képező számlamásolatok és bankszámlakivonatok a beszámolóval együtt benyújtásra kerültek.

A beszámolóban az Egyesület elnöke kérelmezi, hogy a támogatásból fel nem használt összeget, 411.176 forintot az Önkormányzat gyűjtőszámlán helyezze el, azt a későbbiekben gépjármű-vásárlásra szeretné fordítani az Egyesület. Az összeg a 2021. évi költségvetésben céltartalékként szerepel, felhasználásáról a továbbiakban külön döntés szükséges.

A pénzügyi elszámolást és a szakmai beszámolót megismertem, azok megfelelnek a támogatási szerződésben meghatározott céloknak.

A Tiszavasvári Polgárőr Egyesület a 2020. évben is végezte munkáját a tiszavasvári lakosok biztonsága érdekében Tiszavasvári város kül- és belterületén egyaránt. A koronavírus világjárvány miatt bevezetett korlátozó intézkedések eredményeképpen ugyan elmaradt a rendezvények és sportesemények jelentős része, de az Egyesület tagjai továbbra is végezték feladataikat és rendelkezésre álltak, amikor szükség volt tevékenységükre. Kivételes esetekben volt csupán szükséges a Rendőrség intézkedését kérni, több esetben figyelmeztetéssel éltek a közlekedés-biztonság fokozása érdekében. A Tiszavasvári Rendőrkapitánysággal továbbra is jó kapcsolatot ápolnak, hatékonyan segítik a munkájukat a polgárőr járőrszolgálatok. A Tiszavasvári Postával is évek óta jó kapcsolatot ápolnak, így az ő munkájukat is segítették a 2020. évben is, elsősorban lakcímhelyen történő kifizetéseknél való biztosítással. 57 fő tanuló végezte a kötelező közösségi szolgálatát a Polgárőrség tagjaival, visszajelzéseik alapján jól érezték magukat, és szívesen teljesítették velük a szolgálatot.

Magyarország Kormánya a veszélyhelyzet kihirdetéséről és a veszélyhelyzeti intézkedések hatálybalépéséről szóló **27/2021. (I.29.) Korm. rendeletével** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2021. február 25.

**Szőke Zoltán**

**polgármester**

*37/2021. (II.25.) PM. határozat melléklete:*























